b'\n_START_ARTICLE_\nHome Plate (Mars)\n_START_PARAGRAPH_\nHome Plate er det uformelle navnet brukt av vitenskapsfolk hos NASA for \xc3\xa5 vise til en geologisk formasjon p\xc3\xa5 Mars, som ble studert av mars-roveren Spirit i 2006. Navnet kommer fra likheten til en \xc2\xabhome plate\xc2\xbb i amerikansk baseball._NEWLINE_Home plate er et stein-utspring p\xc3\xa5 st\xc3\xb8rrelse med et stort hus, men med et flat topp. Ovenfra er det nesten 8-kantet. Det er lokalisert i Gusev-krateret, litt s\xc3\xb8r for Husband Hill._NEWLINE_Stedet er interessant for vitenskapsfolkene p\xc3\xa5 grunn av sitt lagdelte utseende. Opportunity p\xc3\xa5 den andre siden av Mars studerte flere tilsvarende steiner, men Home Plate er den f\xc3\xb8rste som er funnet av Spirit. Den ligner sv\xc3\xa6rt p\xc3\xa5 \xc2\xabBurns Cliff\xc2\xbb, som ble studert av Opportunity ved Endurance-krateret._NEWLINE_Spirit ankom Home Plate p\xc3\xa5 Sol 744 (7. februar 2006) og har gjennomf\xc3\xb8rt flere vitenskapelige unders\xc3\xb8kelser ved hjelp av robotarmen sin, f\xc3\xb8r roveren beveget seg mot \xc2\xabLow Ridge Haven\xc2\xbb for \xc3\xa5 spare str\xc3\xb8m. Roveren returnerte til Home Plate p\xc3\xa5 Sol 1126 for \xc3\xa5 fortsette unders\xc3\xb8kelsene.\n_START_SECTION_\nOpprinnelse\n_START_PARAGRAPH_\nEn pr\xc3\xb8ve som inneholdt 90% ren silisiumdioksid ble funnet av Spirit i n\xc3\xa6rheten av Home Plate. Dette er et av de sterkeste bevisene s\xc3\xa5 langt p\xc3\xa5 at det eksisterte flytende vann i dette omr\xc3\xa5det i lengre perioder._NEWLINE_Vitenskapsfolk tror n\xc3\xa5 at Home Plate har en vulkansk opprinnelse. Den er omringet av forekomster av basalt, som eksploderte ved kontakt med vann. En har ogs\xc3\xa5 oppdaget h\xc3\xb8ye konsentrasjoner av klor-ioner i steiner i omr\xc3\xa5det.'